ผู้ประกอบอาชีพยื่นธปท.ช่วยหลังได้รับผลกระทบแดง
กลุ่มผู้ประกอบอาชีพเดือนร้อนแดงชุมนุมราชประสงค์ยื่นหนังสือถึงผู้ว่าธปท.ช่วยเหลือขอผ่อนชำระหนี้ ดอกเบี้ย ปล่อยกู้ฉุกเฉิน
21 เม.ย. 2553

กลุ่มผู้ประกอบอาชีพเดือนร้อนแดงชุมนุมราชประสงค์ยื่นหนังสือถึงผู้ว่าธปท.ช่วยเหลือขอผ่อนชำระหนี้ ดอกเบี้ย ปล่อยกู้ฉุกเฉิน
นายสมบูรณ์ นำทิพย์จันทาเจริญ ประธานกลุ่มผู้ประกอบอาชีพสุจริตที่ได้รับความเดือดร้อนจากการชุมนุมทางการเมือง ( สดช. ) พร้อมคณะจำนวนหนึ่งเดินทางไปยื่นหนังสือขอความช่วยเหลือทางการเงิน ถึง ผู้ว่าการธนาคารแห่งประเทศไทย กรณีการชุมนุมของกลุ่มคนเสื้อแดงที่แยกราชประสงค์ พร้อมยื่นประเด็นขอความช่วยเหลือจำนวน 9 ข้อดังนี้
1. ขอผ่อนผันระยะเวลาการชำระคืนเงินกู้จากธนาคารพาณิชย์ในส่วนของเงินต้น ไปจนถึงวันที่ 31 ธันวาคม 2553
2.ขอลดอัตราดอกเบี้ยเงินกู้จากธนาคารพาณิชย์ เหลือไม่เกินร้อยละ 5 ต่อปี ไปจนถึงวันที่ 31 ธันวาคม 2553
3.ขอวงเงินกู้ฉุกเฉินโดยไม่มีหลักทรัพย์ค้ำประกัน เพื่อเพิ่มสภาพคล่องทางการเงิน วงเงินไม่น้อยกว่ารายได้ที่มีการนำส่งภาษีมูลค่าเพิ่มตลอดปี 2552 อัตราดอกเบี้ยต่ำกว่า MLR ระยะเวลาผ่อนชำระไม่น้อยกว่า 3 ปี ชำระดอกเบี้ยทุก 12 เดือน
4.ขอวงเงินกู้ฉุกเฉินโดยไม่มีหลักทรัพย์ค้ำประกัน เพื่อเพิ่มสภาพคล่องทางการเงินให้สมาชิกกลุ่มฯ ที่เป็นหนี้นอกระบบ วงเงินไม่น้อยกว่าหนี้นอกระบบทั้งหมดและอนุมัติวงเงินกู้อีกสองเท่า เพื่อเพิ่มสภาพคล่อง อัตราดอกเบี้ย MLR ระยะเวลาผ่อนชำระไม่น้อยกว่า 3 ปี ชำระดอกเบี้ยทุก 3 เดือน
5.ขอวงเงินกู้ฉุกเฉินโดยไม่มีหลักทรัพย์ค้ำประกัน เพื่อชำระค่าสินค้า และค่าบริการ ตามมูลค่าใบกำกับภาษีซื้อตลอดปี 2553 โดยชำระให้กับเจ้าหนี้ผู้ผลิต ,ผู้จัดจำหน่าย , ผู้ให้บริการ โดยตรงเพื่อเพิ่มสภาพคล่องให้กับเจ้าหนี้
6.ขอวงเงินกู้ฉุกเฉินโดยไม่มีหลักทรัพย์ค้ำประกัน ตามมูลค่าสต๊อกสินค้าที่มีอยู่ เพื่อเพิ่มสภาพคล่อง อัตราดอกเบี้ย MLR ระยะเวลาผ่อนชำระไม่น้อยกว่า 3 ปี ชำระดอกเบี้ยทุก 3 เดือน
7.ขอลดอัตราการผ่อนชำระบัตรเครดิตขั้นต่ำ จาก 10 % เป็น 3 % และลดอัตราดอกเบี้ยบัตรเครดิตต่ำกว่า MLR เป็นระยะเวลา 3 ปี 
8.ขอเพิ่มวงเงินอนุมัติบัตรเครดิต ,สินเชื่อส่วนบุคคลทุกชนิด ,บัตรผ่อนสินค้า และบัตรกดเงินสด อีก 10 เท่าของวงเงินที่ได้รับในปัจจุบัน สำหรับสมาชิกกลุ่มฯ ที่มีประวัติการชำระหนี้ที่ดีมาตลอด
9.ขอผู้เชี่ยวชาญด้านบัญชี-การเงินมืออาชีพ ดำเนินการปรับโครงสร้างหนี้ ,วางแผนทางการเงิน และวางระบบบัญชีรายรับ-รายจ่าย ตลอดจนจัดหาเครื่องคอมพิวเตอร์พร้อมซอฟท์แวร์ระบบบัญชี พร้อมฝึกอบรมระบบบัญชีให้สมาชิกกลุ่มฯอย่างใกล้ชิด โดยทางรัฐบาลเป็นผู้สำรองค่าใช้จ่ายทั้งหมด แล้วให้สมาชิกกลุ่มฯ เริ่มผ่อนชำระคืนภายใน 3 ปี.